גשר הקונקורד

גשר הקונקורד (בצרפתית: Pont de la Concorde) הוא גשר מעל נהר הסן בפריז המחבר את כיכר הקונקורד והרובע השמיני בגדה הימנית עם ארמון בורבון והרובע השביעי בגדה השמאלית. הגשר נבנה ב-1791 ושמו הנוכחי התקבע ב-1830. ב-1932 הושלמה הרחבתו כדי להתמודד עם עומס התנועה עליו. במאה ה-19 קושט הגשר, לאורכו, בפסלי שיש אך לאחר שמשקלם איים על יציבות הגשר הם הועברו לאתרים אחרים. ההיסטוריה של הגשר הגשר הראשון ב-1725 הורה מלך צרפת, לואי החמישה עשר, לגילדת הסוחרים של פריז (צר') לבנות במקום גשר שיחליף שירות מעבורות שהתקיים. ההוראה ניתנה כדי להקל על הגישה לכיכר הקונקורד[דרושה הבהרה] שנבנה באותו זמן. עקב מחסור תקציבי לא החלה הבנייה בתקופתו של לואי ה-15. ב-1787 גויס הכסף הנדרש והחלה עבודת תכנון הגשר. העבודה נמסרה לארכיטקטים ז'אן-רודולף פרונה (צר') ודניאל-צ'ארלס טרודיין (צר') שהיו מעורבים בפרויקטים אחרים בפריז. הארכיטקטים תכננו גשר קשתות בעל חמש קשתות אבן בסגנון נאו-קלאסי. בניית הגשר בפועל התרחשה במהלך המהפכה הצרפתית כשרבות מהאבנים לבניית הגשר נלקחו מהריסות הבסטיליה שנפלה ביולי 1789 כשלפי בוני הגשר זה נעשה "כדי שהאנשים יוכלו לרמוס ללא הרף את הבסטיליה". אורך הגשר היה 153 מטר ורוחבו כ-17 מטר כש-6 מטר יועדו להולכי רגל. חמשת הקשתות לא היו זהות במפתחן ונבנו במפתחים של 25 מטר – 28 מטר – 31 מטר – 28 מטר – 25 מטר. הגשר נחנך ב-1791 ונקרא על שם מלך צרפת באותו זמן, לואי השישה עשר. ב-1792 שונה שמו של הגשר ל"גשר המהפכה" (Pont de la Révolution), ב-1795 שונה שמו ל"גשר הקונקורד", ב-1814 הוחזר השם המקורי "גשר לואי השישה עשר" וב-1830 שונה שם הגשר בחזרה ל"גשר הקונקורד", שם שנשאר עד היום. פסלי הגשר ב-1810 הורה נפוליאון בונפרטה להציב על הגשר פסלים של שמונה קצינים בכירים שנהרגו בתקופת הקיסרות הראשונה. ב-1816, תקופת הרסטורציה הצרפתית, הוחלפו שמונת הפסלים, לפי הנחיית מלך צרפת לואי השמונה עשר, ב-12 פסלי שיש של אישים דגולים . הצבת הפסלים הסתיימה ב-1829. בתקופת המלך לואי פיליפ התברר שמשקלם הרב של הפסלים מהווה סיכון ליציבות הגשר ולכן פורקו והועברו לארמון ורסאי כשבהמשך פוזרו במספר אתרים. הגשר הנוכחי בתחילת המאה ה-20 התברר שהגשר אינו עונה על הגידול בעומס התנועה ויש להכפיל את רוחבו. ב-1925 התקיימה בפריז התערוכה הבין-לאומית לאמנויות דקורטיביות ותעשייתיות מודרניות שגרמה לחסימת גשר אלכסנדר השלישי, המקביל לגשר הקונקורד, וגרמה לגידול העומס עליו. על מנת להקל על העומס הפכו מדרכות הולכי הרגל של הגשר למסלולי רכב וגשר זמני ברוחב שישה מטר עבור הולכי רגל נבנה לייד הגשר. עם סיום התערוכה הגיעה מחלקת התחבורה למסקנה כי לא ניתן להחזיר את המצב לקדמותו ויש צורך להגיע לפתרון קבע על ידי הרחבת הגשר. בשנים 1930–1932 הורחב הגשר כשאדריכל הפרויקט, אנרי לאנג (צר'), הקפיד לשמור על הסגנון הנאו-קלאסי על פיו נבנה הגשר המקורי. רוחב הגשר החדש היה 35 מטר וההרחבה בוצעה משני צידי הגשר על ידי תקיעת כלונסאות עץ בעזרת פטיש אוויר. ב-1975 נכנס הגשר לרשימת המונומנטים ההיסטוריים של צרפת (צר'). ב-1983 שופץ הגשר. גלריה ביאורים לקריאה נוספת קישורים חיצוניים Pillet aîné, הפסלים של גשר לואי ה-15, ספר באתר גוגלבוקס, 1829 גשר הקונקורד, באתר "בריטניקה" (אורכב) גשר הקונקורד הראשון, באתר fr.structurae.de (בצרפתית) (ארכיון) גשר הקונקורד השני, באתר fr.structurae.de (בצרפתית) (ארכיון) גשר הקונקורד, באתר patrimoines.iledefrance.fr (בצרפתית) (ארכיון) גשר הקונקורד, באתר paris1900.lartnouveau.com (בצרפתית) גשר הקונקורד, באתר afgc.asso.fr (בצרפתית) גשר הקונקורד, באתר paris-promeneurs.com (בצרפתית) גשר הקונקורד, באתר parisseine.com (בצרפתית) הערות שוליים